input: KOMISIJOS REGLAMENTAS (ES) Nr. 1224/2013
  2013 m. lapkričio 29 d.
  kuriuo iš dalies keičiamos Reglamento (EB) Nr. 800/2008 nuostatos dėl jo taikymo laikotarpio
  EUROPOS KOMISIJA,
  atsižvelgdama į Sutartį dėl Europos Sąjungos veikimo, ypač į jos 108 straipsnio 4 dalį,
  atsižvelgdama į 1998 m. gegužės 7 d. Tarybos reglamentą (EB) Nr. 994/98 dėl Europos bendrijos steigimo sutarties 92 ir 93 straipsnių taikymo kai kurioms horizontalios valstybės pagalbos rūšims (1),
  pasikonsultavusi su Valstybės pagalbos patariamuoju komitetu,
  kadangi:
  (1)
  Reglamento (EB) Nr. 800/2008 (2) taikymo laikotarpis baigsis 2013 m. gruodžio 31 d.;
  (2)
  2012 m. gegužės 8 d. Komisija komunikatu „ES valstybės pagalbos modernizavimas“ (3) pradėjo plataus masto valstybės pagalbos taisyklių peržiūrą. Atsižvelgiant į šią peržiūrą, Tarybos reglamentu (ES) Nr. 733/2013 jau iš dalies pakeistas Reglamentas (EB) Nr. 994/98 (4). Šiuo metu dar peržiūrima keletas kitų valstybės pagalbos priemonių, pavyzdžiui, susijusių su moksliniais tyrimais, technologine plėtra ir inovacijomis, pagalba aplinkos apsaugai, rizikos kapitalu ir sunkumus patiriančių įmonių sanavimu ir restruktūrizavimu. Šių priemonių priėmimo nebus įmanoma užbaigti iki Reglamento (EB) Nr. 800/2008 taikymo laikotarpio pabaigos. Todėl siekiant užtikrinti požiūrio nuoseklumą visuose valstybės pagalbos teisės aktuose tikslinga Reglamento (EB) Nr. 800/2008 taikymo laikotarpį pratęsti iki 2014 m. birželio 30 d.;
  (3)
  todėl Reglamentas (EB) Nr. 800/2008 turėtų būti atitinkamai iš dalies pakeistas;
  (4)
  atsižvelgdamos į Reglamento (EB) Nr. 800/2008 taikymo laikotarpio pratęsimą, kai kurios valstybės narės gali pageidauti pratęsti priemones, kurių informacijos santraukos pateiktos pagal to reglamento 9 straipsnį. Siekiant sumažinti administracinę naštą, derėtų laikyti tą informacijos santrauką, susijusią su tų priemonių pratęsimu, pateikta Komisijai, jeigu tos pratęsiamos priemonės nėra iš esmės keičiamos;
  (5)
  šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje, kad būtų galima pratęsti Reglamento (EB) Nr. 800/2008 taikymo laikotarpį iki jo pasibaigimo datos,
  PRIĖMĖ ŠĮ REGLAMENTĄ:
  1 straipsnis
  Reglamento (EB) Nr. 800/2008 45 straipsnio antra pastraipa pakeičiama taip:
  „Jis taikomas iki 2014 m. birželio 30 d.“
  2 straipsnis
  Kai dėl Reglamento (EB) Nr. 800/2008 pakeitimo valstybė narė pageidauja pratęsti priemones, kurių informacijos santrauka pateikta Komisijai pagal Reglamento (EB) Nr. 800/2008 9 straipsnį, laikoma, kad informacijos santrauka, susijusi su tų priemonių pratęsimu, yra pateikta Komisijai, jeigu tos pratęsiamos priemonės nėra iš esmės keičiamos.
  3 straipsnis
  Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
  Šis reglamentas pagal Sutartis privalomas visas ir tiesiogiai taikomas valstybėse narėse.
  Priimta Briuselyje 2013 m. lapkričio 29 d.